钦定古今图书集成/明伦汇编/官常典/第719卷 > 高叡
## 钦定古今图书集成/明伦汇编/官常典/第719卷 > 高叡

按《唐书忠义传》：“叡，京兆万年人，隋尚书左仆射颎孙
也。举明经，稍迁通义令，有治劳，人刻石载德。历赵州
刺史，平昌县子。圣历初，突厥默啜入寇，叡婴城拒寇，
攻益急。长史唐波若度且陷，即与寇通。叡觉之，力不
能制，即自经不得死，为寇执，使降谕诸县，不肯应，见
杀。初，寇至，有为叡计者：‘突厥蜂锐，所向无完，公不能
亢，且当下之’。”答曰：“我刺史，不战而降，罪大矣。”武后叹
息，赠冬官尚书，谥曰节。诏诛波若，籍其家，下制暴叡
忠节，波若臣贼，使天下知之。子仲舒，通故训学，擢明
经，为相王府文学，王所钦器。